text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 14 февруари 2014 година
  относно определени мерки за защита във връзка с болестта африканска чума по свинете в Литва
  (нотифицирано под номер C(2014) 1006)
  (само текстът на литовски език е автентичен)
  (текст от значение за ЕИП)
  (2014/93/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
  като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
  като има предвид, че:
  (1)
  Африканската чума по свинете е инфекциозна вирусна болест по домашните и дивите свине, която може да окаже сериозно въздействие върху рентабилността на свиневъдството и оттам да има отрицателни последици за вътрешната търговия на Съюза и износа към трети държави.
  (2)
  При поява на огнище на африканска чума по свинете съществува опасност причинителят на болестта да се разпространи в други свиневъдни обекти и сред дивите свине. Вследствие на това той може да се разпространи от една държава членка в друга и в трети държави чрез търговията с живи свине или с продукти от тях.
  (3)
  С Директива 2002/60/ЕО на Съвета (3) се определят минимални мерки за прилагане на равнището на Съюза за борба с африканската чума по свинете. В член 15 от Директива 2002/60/ЕО се предвижда създаването на заразена област след потвърждаването на един или повече случаи на африканска чума по свинете при дивите прасета.
  (4)
  Литва информира Комисията за актуалната обстановка във връзка с болестта африканска чума по свинете, която се наблюдава на територията на държавата, и в съответствие с член 15 от Директива 2002/60/ЕО създаде заразена област, в която се прилагат мерките по членове 15 и 16 от същата директива.
  (5)
  За да се предотвратят ненужните затруднения за вътрешната търговия в Съюза и да се избегне създаването на необосновани пречки пред търговията с трети държави, е необходимо, в сътрудничество със засегнатата държава членка, да се състави списък на Съюза със заразените територии във връзка с болестта африканска чума по свинете в Литва.
  (6)
  Съответно заразените територии в Литва следва да бъдат изброени в приложението към настоящото решение, както и продължителността на тази регионализация, установена в съответствие с член 15 от Директива 2002/60/ЕО.
  (7)
  Решение за изпълнение 2014/43/ЕС на Комисията (4) следва да бъде потвърдено след консултации с Постоянния комитет по хранителната верига и здравето на животните.
  (8)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Литва гарантира, че заразената област, създадена в съответствие с член 15 от Директива 2002/60/ЕО, включва най-малко териториите, изброени в приложението към настоящото решение.
  Член 2
  Настоящото решение се прилага до 30 април 2014 г.
  Член 3
  Адресат на настоящото решение е Република Литва.
  Съставено в Брюксел на 14 февруари 2014 година.